Solidariteit verwelkom wetgewing oor geheime stemming - Solidariteit WêreldSolidariteit Wêreld
Tuis › Nuuskantoor › Solidariteit verwelkom wetgewing oor geheime stemming
Solidariteit verwelkom wetgewing oor geheime stemming
Dit is amptelik – die beginsel van 'n geheime stemming voor 'n staking is nou in die Wysigingswet op Arbeidsverhoudinge opgeneem. Dit beteken dat dit nou onwettig is om te staak as 'n vakbond nie eers 'n geheime stemming onder sy lede gehou het nie.
Solidariteit is verheug dat alle vakbonde nou verplig word om hul grondwette aan te pas om vir 'n geheime stemming voorsiening te maak.
Gideon du Plessis, hoofsekretaris van Solidariteit, sê dat Solidariteit se grondwet nog altyd voorsiening gemaak het vir 'n verpligte geheime stemming om 'n mandaat vir 'n staking te kry.
Hy sê ook dat die wetgewing dan nie nou net onskuldige werkers behoort te beskerm nie, maar ook sal verseker dat daar nou minder stakings sal wees omdat werkers telkens die prys betaal as die beginsel van geen werk, geen-betaling nie geld. 'n Geheime stemming beteken dat werkers sonder vrees vir intimidasie hul keuse kan uitoefen. Geheime stemmings behoort meer arbeidsvrede tot gevolg te hê wat juis nodig is om die volhoubaarheid van besighede te bevorder.
Die riglyne oor stakings ingevolge art. 59 (9) van die Wet op Arbeidsverhoudinge bepaal dat elke vakbond voor die uitroep van 'n staking 'n stemming moet hou. Dit skryf voor watter prosedures gevolg moet word as 'n geheime stemming gehou moet word.
"Wat die populistiese vakbonde doen, is om 'n massavergadering te reël en om by wyse van hande wat opgesteek word, te bepaal of daar gestaak moet word, of nie. Agter die skerms is daar 'n klomp "strategies geplaaste belhamels" wat gewoonlik finansieel vergoed word om die skare tot 'n staking op te sweep en diegene wat nie wil staak nie te intimideer. Die gevolg is dat werkers dan maar hul hande ten gunste van 'n staking opsteek uit vrees vir die gevolge as hulle nie aan die oproep tot 'n staking wil gehoor gee nie," verduidelik Du Plessis.
Volgens Du Plessis is dit veral vakbonde soos Amcu wat lede deur intimidasie tot stakings dwing ten spyte daarvan dat die meerderheid van hul lede in die meeste gevalle nie wou staak nie. Hy sê dat Numsa hom ook al daaraan skuldig gemaak het dat stakings gebruik word om 'n stakingsplatform vir leiers te skep om media-"lugtyd" te kry en om hul eie belange te bevorder ten koste van hul lede wat geforseer was om te staak.
Die wet vereis ook nou van vakbonde om vir drie jaar rekord te hou van stemmings in geval enige regstappe later ingestel sou word. Stembriewe moet dus gedruk wees en in 'n verseëlde houer geplaas word wanneer daar oor iets soos dispute gestem word. Die kantoor van die registrateur van arbeidsverhoudinge het in 'n verklaring gesê dat as vakbonde nie hieraan gehoor gee nie, hul registrasie as vakbond gekanselleer kan word en dat die vakbond onder administrasie geplaas kan word.